**Felhívás**

**a Szent Mihály-napi Táncháztalálkozóra és Sokadalomra**

**2018. szeptember 29., Zenta**

Szent Mihály napján, szeptember 29-én, Zentán hetedhét Vajdaságra szóló táncházat hirdetünk gyermeknek játékkal, ifjúnak mulatsággal, érettebb korúnak vigassággal.

Szeptembert a nép Szent Mihály havának nevezi, amely őszelő, a szabadban töltött idő utolsó szakasza, a kisfarsang kezdete. Ez alkalommal a zentai Sportcsarnokban és a Népkertben mulatságot tartunk.

Ízelítő a programból:

* vajdasági és kárpát-medencei fellépők: Bognár Szilvia *Titoktok* gyermekkoncertje, az Égvilág *A medve nem játék* c. interaktív gyermekműsora, Heveder zenekar koncertje,
* gálaműsor, ahol többek között fellép Sőregi Anna és Komáromi Kristóf, a Fitos Dezső Társulat, a mérai Kalotaszeg Legénytársulat stb.,
* CD-bemutatók és népzenei koncertek,
* a kárpát-medencei tájegységek táncai,
* Helyi értékek kisfarsangja,
* Hencidától Bonchidáig vetélkedő iskolásoknak,
* mesemondás,
* a vajdasági népzenészek és néptáncosok ígéretes fiatal generációjának bemutatkozása,
* kézműves kirakodóvásár és kézműveskedés,
* táncház és reggelig tartó mulatozás a Folkkocsmában.

**Felhívás**

**Népi kézműves vásár a Szent Mihály-napi Táncháztalálkozón és Sokadalmon**

Várjuk a népi iparművészek, kézművesek jelentkezését! Kizárólag igényes, a népi kézművesség hagyományait követő, saját terméket árusító alkotók jelentkezését fogadjuk. Többek között a következő szakágak művelőit várjuk: gyöngyfűzés, bőrművesség, hímzés, szövés, nemezkészítés, kosárfonás, fazekasság, fafaragás, gyékény-, szalma- és csuhétárgyak készítése, mézeskalácskészítés, stb. Szívesen várjuk azon kézművesek jelentkezését is, akik a vásáron nyitott műhellyel tudnak részt venni – a termék helyszínen történő előállítása és a munkafolyamat ismertetése az érdeklődőkkel. Aki vállal mesterségbemutatót egyaránt árusíthat és kiállíthat is. A kirakodóvásár beltéren lesz. Amit a helyszínen biztosítunk (amennyiben a jelentkező igényli és nem kívánja sajátját használni): asztalt, ülő alkalmatosságot. A sportcsarnokon belül áramforrás biztosított. Akinek szüksége van rá, hozzon magával hosszabbítót. Bármilyen más igényt a jelentkezéskor kérünk jelezni. Jelentkezni ezen google-űrlap (<https://docs.google.com/forms/d/e/1FAIpQLSfQQgyJg40gyVXKPIHQOttbHGW-I6p9g5uKi_Fc88TFTCe6vg/viewform>) kitöltésével lehet. **Határidő: szeptember 15.** További információ Nádi Karolinánál a +38163563115-ös számon, vagy a [tanchaz.sokadalom@vmmi.org](mailto:tanchaz.sokadalom@vmmi.org) elektronikus címen kérhető.

**Felhívás**

**Önkénteskedés a Szent Mihály-napi Táncháztalálkozón és Sokadalmon**

Olyan önkéntesek jelentkezését is várják a szervezők, akik örömmel egészítik ki a szervező csapat munkáját. Előnyt jelent (de nem feltétel) a néptáncban, népzenében, hagyományőrzésben való jártasság. **Jelentkezni szeptember 15-ig lehet** az alábbi google-űrlap (<https://docs.google.com/forms/d/e/1FAIpQLSc2FyLpLGwLSAqRpvMGKqXP3b25NJYT2pVoCcm_EiPrTFfVKw/viewform>) kitöltésével. Bővebb információ a +381695652800-as telefonszámon vagy a [viragkiss.anita@vmmi.org](mailto:viragkiss.anita@vmmi.org) villámpostacímen Virág Kiss Anitánál.

**Felhívás**

**Helyi értékek kisfarsangja a Szent Mihály-napi Táncháztalálkozón és Sokadalmon**

A helyszínen *Helyi értékek kisfarsangja* címmel bemutatkozási lehetőséget kínálunk az egyesületeknek és a települési értéktáraknak. A szervezők helyszínen standot biztosítanak, amelyeket helyi jellegzetességekkel (kézimunka, gasztronómiai sajátosságok, házi jókedv és más helyi értékek) saját ízlésük szerint berendezhetnek. A legotthonosabb és leleményesebb kiállításokat díjazzuk. Zsűrizéskor lehetőség lesz egy maximum 5 perces bemutatóra (ének, tánc, mese és így tovább), kóstoltatóra. Jelentkezni ezen google-űrlap (<https://docs.google.com/forms/d/e/1FAIpQLSf3m4zvHiXpgp1WMK5khlYxgU3PhP3gwUjYXNor8bIDBpmO1A/viewform>) kitöltésével lehet. **Határidő: szeptember 19.** További információ Vázsonyi Csillától kapható a +381 24 816 790-es telefonszámon vagy a [csilla@vmmi.org](mailto:csilla@vmmi.org) e-mail címen.

**Felhívás**

**Hencidától Bonchidáig vetélkedő a Szent Mihály-napi Táncháztalálkozón és Sokadalmon**

A *Hencidától Bonchidáig*vetélkedőre 6 fős csoportok jelentkezését várjuk, a korhatár 10–16 év. Egy egyesületből/településről több csapat is nevezhet. A vetélkedőn az ügyesség, a néprajzi és néptáncos alapismeretek, a találékonyság kerül megmérettetésre. A legjobbak értékes nyereményekben részesülnek. **Jelentkezni szeptember 19-ig lehet** az alábbi google-űrlap (<https://docs.google.com/forms/d/e/1FAIpQLSfcFSJLiNNKKAyqOmCs3wdvRMULhvxvu8U0RZHWBv3RXxgZdw/viewform>) kitöltésével. További információ Vázsonyi Csillától kapható a +381 24 816 790-es telefonszámon vagy a [csilla@vmmi.org](mailto:csilla@vmmi.org) e-mail címen.

Várjuk az egyesületek, a néptánccsoportok, a helyi értéktárak, valamint az érdeklődők jelentkezését a mellékelt jelentkezési lapok kitöltésével.

A rendezvény szervezőbizottsága

Háttérintézmény a Vajdasági Magyar Művelődési Intézet

Szakmai partner a Hagyományok Háza Hálózat – Vajdaság